Ingrid N. Søyland var datter av Dagny Berg og Ole Nordby. Faren drev en kolonialbutikk på Kleivbrottet i Holmestrand. På grunn av tøffe vilkår under mellomkrigsårene måtte faren selge butikken. Han fikk etter hvert jobb i en aluminiumsfabrikk, noe som gjorde det mulig å forsørge familien. Men som liten jente måtte Ingrid selv jobbe ved siden av skolen. Femten år gammel gikk hun på en syskole i Holmestrand og satt ofte hjemme og sydde for folk. Søylands talent for tegning ble også raskt oppdaget av lærere og de som sto henne nær. Hun sparte selv for å få råd til tegneskolen fra en ung alder.